**NADZOR DOVOLILNIC, KI GA IZVAJAJO PODJETJA PO ZAKONU O PREVOZIH V CESTNEM PROMETU (ZPCP-2)**

**Podrobnejši opis**

**November 2019**

**KAZALO**

1.0 OBVEZNOST LISTIN V VOZILU PRI PREVOZU BLAGA................................................. 3

2.0 OBVEZNOST PODJETIJ V ZVEZI S KONTROLO DOVOLILNIC………………………… 3

3.0 PREVOZI BREZ DOVOLILNIC.......................................................................................... 8

4.0 UPORABNE POVEZAVE………........................................................................................ 8

## 1.0 OBVEZNOST LISTIN V VOZILU PRI PREVOZU BLAGA

 **Voznik domačega prevoznika ali prevoznika Skupnosti** mora imeti med vožnjo v vozilu:

* veljaven izvod licence, licence Skupnosti ali dovoljenja Skupnosti prevoznika, za katerega opravlja prevoz,
* veljavno vozniško dovoljenje z vpisano kodo Skupnosti, ki izkazuje pridobljeno temeljno kvalifikacijo voznika ali veljavno izkaznico o vozniških kvalifikacijah,
* pisno pogodbo o najemu oziroma zakupu ali lizingu ali drugo pogodbo, na podlagi katere ima pravico uporabljati vozilo (npr. pogodba o lizingu...), če prevoznik ni lastnik vozila,
* če vozilo vozi voznik, ki ni državljan ene od držav članic Skupnosti, mora imeti v vozilu potrdilo v skladu z Uredbo 1072/2009/ES, s katerim pristojni organ države članice, v kateri ima prevoznik sedež, potrjuje, da ta voznik dela pri prevozniku skladno z zakoni ali drugimi predpisi o pogojih zaposlitve in poklicnega usposabljanja voznikov,
* pri opravljanju mednarodnih prevozov vsa dovoljenja oziroma dovolilnice, če so za ta prevoz zahtevane s predpisi Skupnosti, mednarodnimi sporazumi ali zakoni, veljavnimi v Republiki Sloveniji.

Pri opravljanju prevozov v cestnem prometu mora imeti **voznik tujega prevoznika** v vozilu vsa dovoljenja oziroma dovolilnice, če so za ta prevoz zahtevane s predpisi Skupnosti, mednarodnimi sporazumi ali predpisi, veljavnimi v Republiki Sloveniji.

**2.0 OBVEZNOST PODJETIJ V ZVEZI S KONTROLO DOVOLILNIC**

[Zakon o prevozih v cestnem prometu](http://www.pisrs.si/Pis.web/pregledPredpisa?id=ZAKO4236) (ZPCP-2) (Uradni list RS, št. 6/16 – uradno prečiščeno besedilo in 67/19) v 11. in 12. odstavku 102. člena določa, da morajo pravne osebe, samostojni podjetniki posamezniki, posamezniki, ki samostojno opravljajo dejavnost, pri katerih se v mednarodnem cestnem prometu in pri opravljanju kabotaže blago nalaga ali razlaga, pred nalaganjem ali razlaganjem blaga preveriti, če izdana bilateralna dovolilnica, ki jo potrebujejo **tuji prevozniki**, še ni bila uporabljena, oziroma, če se CEMT dovolilnica ustrezno uporablja. Preverjeno dovolilnico morajo v skladu z enajstim odstavkom tega člena na zadnji strani dovolilnice označiti kot uporabljeno tako, da navedejo, ali gre za nalaganje ali razlaganje, datum, se podpišejo in odtisnejo žig ter jo fotokopirajo. CEMT dovolilnice se po preverjanju samo fotokopirajo. Kopije dovolilnic oziroma CEMT dovolilnic, ki so jih evidentirale, so dolžne hraniti dve leti po preteku leta, v katerem je bilo opravljeno preverjanje in evidentiranje.

Tuji prevoznik je pravna ali fizična oseba, ki opravlja prevoze v mednarodnem cestnem prometu oziroma ima licenco ali drugačno dovoljenje svoje države za opravljanje prevozov potnikov ali blaga, če je v tej državi to predpisano, in ima sedež v državi, ki ni članica Evropske skupnosti.

**Kako podjetje izvede kontrolo bilateralne dovolilnice, da še ni bila uporabljena, oziroma, če se CEMT dovolilnica ustrezno uporablja?**

Oseba, ki je v podjetju zadolžena za kontrolo dovolilnic, mora pred razkladom oziroma nakladom blaga ugotoviti, kakšno vrsto prevoza opravlja tuji prevoznik. To se ugotavlja na podlagi podatkov o državi naklada, državi razklada ter podatkov o državi sedeža tujega prevoznika iz tovornega lista (CMR). Vrste prevozov so lahko dvostranski (bilateralni) ali prevoz za tretje države ali iz tretjih držav.

**Dvostranski (bilateralni)** **prevoz blaga** pomeni prevoz med Republiko Slovenijo in drugo državo ali obratno, kjer ima prevoznik sedež.

Primeri:

* tuji prevoznik s sedežem v BIH natovori blago v BIH in raztovori v Sloveniji,
* tuji prevoznik s sedežem v BIH natovori blago v Sloveniji in raztovori v BIH,
* tuji prevoznik s sedežem v Ukrajini natovori blago v Sloveniji in raztovori v Ukrajini.

**Prevoz blaga za tretje države** pomeni prevoz, ki ga opravi tuji prevoznik, ki blago za prevoz natovori v Republiki Sloveniji in ga raztovori v tuji državi, kjer ta prevoznik nima sedeža, ali tuji prevoznik natovori blago v tuji državi, kjer ta prevoznik nima sedeža, in ga raztovori v Republiki Sloveniji.

Primeri:

* tuji prevoznik s sedežem v BIH natovori blago v Franciji in raztovori v Sloveniji,
* tuji prevoznik s sedežem v BIH natovori blago v Sloveniji in raztovori v Makedoniji,
* tuji prevoznik s sedežem v Ukrajini natovori blago v Sloveniji in raztovori v Nemčiji.

**Za katere vrste prevozov tuji prevoznik potrebuje dovolilnico?**

Republika Slovenija ima sklenjene bilateralne sporazume o cestnem prometu z večino tretjih držav, katerih prevozniki opravljajo mednarodni cestni prevoz blaga na območju Republike Slovenije. V teh sporazumih je določeno, katere vrste prevozov se lahko opravlja na podlagi dovolilnic in katere brez dovolilnic. Republika Slovenija je tudi podpisnica sporazuma CEMT.

**Obveznost dovolilnice za prevoz se vedno ugotavlja na podlagi registrske oznake države vlečnega vozila – šteje se, da je prevoznik iz države po registrski oznaki vlečnega vozila**.

Povzetek določil posameznih sporazumov je dostopen na spletni strani MZI v obliki tabele:

<https://www.gov.si/teme/prevoz-potnikov-in-blaga/>

Republika Slovenija je izmenjala dovolilnice za naslednje vrste prevozov:

* B - bilateralni prevoz,
* T - tranzitni prevoz,
* TD - prevoz za / iz tretjih držav in
* UN - univerzalni prevoz (bilateralni, tranzitni in za / iz tretje države).

Poleg tega imajo določene vrste dovolilnic naslednje oznake, ki pomenijo, da jih lahko uporabljajo vozila, ki izpolnjujejo okoljske standarde:

* EKO - velja za "zeleno" vozilo,
* EKO2 - velja za "bolj zeleno in varno" vozilo,
* EKO3 - velja za "varno EURO III" vozilo,
* EKO4 - velja za "varno EURO IV" vozilo,
* EKO III - velja za "varno EURO III" vozilo,
* EKO V - velja za "varno EURO V" vozilo.

Za vse vrste prevozov (bilateralni, za tretje države in iz tretjih držav) lahko tuji prevoznik uporabi CEMT dovolilnico. CEMT dovolilnico lahko tuji prevoznik uporablja v skladu s pravili ITF organizacije.

**DOKUMENTI, KI MORAJO BITI V VLEČNEM VOZILU PRI UPORABI CEMT:**

* **Dnevnik** v jeziku države registracije, ki so ga izdali in oštevilčili pristojni organi, v katerem je:
* **Dovolilnica CEMT,** pravilno izpolnjena, letna ali *kratkoročna*, z žigi, ki ustrezajo zadevnemu tipu vozila (»varnejše EURO IV«, »varnejše EURO V« ali «varnejše EURO VI«)*1* in, kadar je primerno, neveljavnosti na ozemljih (A, GR, H, I, RUS). *Kratkoročna dovolilnica je lahko veljavna le 30 dni.*
* **Potrdilo o skladnosti s tehničnimi predpisi za emisije izpušnih plinov in hrupa ter varnostnimi predpisi za »varnejše EURO IV«, »varnejše EURO V«, »varnejše EEV« ali »varnejše EURO VI« motorno vozilo** (*Priloga 4 v navodilih)*1, izpolnjeno v enem izmed štirih jezikov (jeziku države registracije ali francoščini, angleščini ali nemščini), ki mu je priložen prevod v vsaj dva od teh jezikov (neizpolnjena potrdila). Ta morajo biti oštevilčena tako, da tvorijo nepretrgan niz države članice. Nacionalni organ lahko ali neposredno nadaljuje številčenje ali pa to prenese na proizvajalce, vendar je v obeh primerih nacionalni organ odgovoren za zagotavljanje, da se številke potrdil lahko »izsledijo« in se tako lahko prepozna vsako potrdilo.
* *Potrdila o skladnosti s tehničnimi predpisi za emisije izpušnih plinov in hrupa in potrdila o skladnosti z varnostnimi predpisi (Priloge 6A, 7A, 6B in 7B v navodilih 2006) za »varnejša EURO III« ali »varnejša EURO IV« tovorna vozila, izdana pred 31. decembrom 2008, ostanejo v veljavi.2*
* *Potrdila o skladnosti s tehničnimi predpisi za emisije izpušnih plinov in hrupa in varnostnimi predpisi za »varnejše EURO V« tovorno vozilo [ITF/TMB/TR(2008)4], izdana pred 31. decembrom 2008, ostanejo v veljavi.*
* *Potrdila o skladnosti s tehničnimi predpisi za emisije izpušnih plinov in hrupa in varnostnimi predpisi za »varnejše EURO III«, »varnejše EURO IV« ali »varnejše EURO V« motorno vozilo (Priloga 4 v navodilih iz leta 2009), izdana pred 31. decembrom 2013, ostanejo v veljavi.2*
* *Vozila, ki so bila prvič registrirana pred spremembo direktive ali uredbe, kakor je navedeno v navodilih, morajo izpolnjevati zahteve direktive ali uredbe v različici, ki je bila takrat veljavna.*
* *Od 1. januarja 2014 se morajo uporabljati potrdila iz Priloge 4 teh navodil.*
* **Potrdilo o skladnosti z varnostnimi predpisi za priklopnik ali polpriklopnik** (*Priloga 5 v navodilih)*, izpolnjeno v enem izmed štirih jezikov (jeziku države registracije ali francoščini, angleščini ali nemščini), ki mu je priložen prevod v vsaj dva od teh jezikov (neizpolnjena potrdila). Vsa bodo oštevilčena tako, da tvorijo nepretrgan niz države članice. Nacionalni organ lahko ali neposredno nadaljuje številčenje ali pa to prenese na proizvajalce, vendar je v obeh primerih nacionalni organ odgovoren za zagotavljanje, da se številke potrdil lahko »izsledijo« in se tako lahko prepozna vsako potrdilo.
* *Potrdila, izdana pred 31. decembrom 2013, ostanejo v veljavi. Vozila, ki so bila prvič registrirana pred spremembo direktive ali uredbe, kakor je navedeno v navodilih, morajo izpolnjevati zahteve direktive ali uredbe v različici, ki je bila veljavna v času prve registracije vozila.*
* *Od 1. januarja 2014 se morajo uporabljati potrdila iz Priloge 5 teh navodil.*

**OPOZORILO:**

1 **»Varnejša EEV«** tovorna vozila se v okviru večstranskega kontingenta CEMT ne štejejo za ločeno kategorijo. »Varnejše EEV« motorno vozilo, s katerim se opravlja prevoz v skladu z večstransko dovolilnico CEMT, mora biti opremljeno z dovolilnico CEMT za »varnejšo EURO V« kategorijo.

2 **»Varnejša EURO III«** kategorija tovornih vozil se bo v okviru večstranskega kontingenta ohranila za prehodno obdobje dveh let, torej le do 31. decembra 2015.

* **Potrdilo o opravljenem preskusu tehnične brezhibnosti vozil za vožnjo po cesti** (*Priloga 6 v navodilih)*, izpolnjeno v enem izmed štirih jezikov (jeziku države registracije ali francoščini, angleščini ali nemščini), ki mu je priložen prevod v vsaj dva od teh jezikov (neizpolnjena potrdila). Pristojni organ jih bo vse oštevilčil v državi registracije.
* *Ker datum prve registracije vozila ni naveden v nobenem potrdilu CEMT in ni vedno naveden v registracijskem dokumentu vozila, mora v vseh vozilih – ne glede na to, ali so »nova« ali »stara« – biti to potrdilo, da je zagotovljen enoten, hiter in preprost nadzorni sistem.*
* *Potrdila o opravljenem preskusu tehnične brezhibnosti vozil za vožnjo po cesti, izpolnjena v letu 2013, ostanejo v veljavi za obdobje 12 mesecev in do konca meseca, ko jih je treba podaljšati. Od 1. januarja 2014 se morajo uporabljati novi obrazci (Priloga 6 v navodilih).*
* *Če so zgoraj navedena potrdila o skladnosti izdana pred 31. decembrom 2013, bo med preskusom tehnične brezhibnosti vozil za vožnjo po cesti potrjeno, da je bilo vozilo opremljeno v skladu s tistimi navedenimi različicami direktiv, ki so bile veljavne v času prve registracije vozila.*

**Ko oseba v podjetju**, ki je zadolžena za kontrolo dovolilnice, ugotovi, da tuji prevoznik za prevoz potrebuje dovolilnico, od njega zahteva predložitev izpolnjene dovolilnice ali CEMT dovolilnice.

**Ob predložitvi dovolilnice se preveri:**

* ali je veljavna (dovolilnice veljajo od 1. januarja tekočega leta do 31. januarja prihodnega leta),
* ali glasi na prevozno podjetje,
* ali ustreza ugotovljeni vrsti prevoza (B,TD,UN),
* v primeru, da je na dovolilnici oznaka EKO (in številka), mora imeti vlečno vozilo certifikat, ki dokazuje izpolnjevanje okoljskih standardov (velja trajno),
* ali je pravilno izpolnjena (glejte 103. člen [ZPCP-2](http://www.pisrs.si/Pis.web/pregledPredpisa?id=ZAKO4236)),
* ali že ni bila porabljena (dovolilnica velja za prihodno in odhodno vožnjo v času njene veljavnosti in ni potrebno, da si sledita prihod in odhod).

**Ob predložitvi CEMT dovolilnice se preveri:**

* ali je veljavna (dovolilnice veljajo od 1. januarja tekočega leta do 31.decembra tekočega leta),
* ali glasi na prevozno podjetje,
* dnevnik voženj (mora imeti isto številko kot CEMT dovolilnica, vožnja za katero se uporablja mora biti vpisana v dnevnik),
* ali je CEMT dovolilnica v vozilu od naklada do razklada,
* ali je zadevna vožnja četrta ali več po prevozu, ki ga je tuji prevoznik opravil v državo sedeža (če se to ugotovi, CEMT dovolilnica ni veljavna za ta prevoz in je potrebno zahtevati ustrezno dovolilnico),
* za vlečno vozilo, potrdilo o skladnosti s tehničnimi predpisi za emisije izpušnih plinov in hrupa ter varnostnimi predpisi za »varnejše EURO IV«, »varnejše EURO V«, »varnejše EEV« ali »varnejše EURO VI« (velja trajno),
* potrdilo o skladnosti z varnostnimi predpisi za priklopnik ali polpriklopnik (velja trajno),
* potrdilo o opravljenem preskusu tehnične brezhibnosti vozil za vožnjo po cesti za vlečno in priklopno vozilo (velja 1 leto – glejte datum veljavnosti na potrdilu).

**Voznik tujega prevoznika mora za kontrolo predložiti vedno vse dokumente v izvirniku, predložitev kopij se šteje, da ustreznega dokumenta ne poseduje.**

Če kontrola dovolilnice pokaže, da tuji prevoznik pravilno uporablja dovolilnico, le-to oseba v podjetju, ki je zadolžena za kontrolo dovolilnice, na hrbtni strani overi v stolpcu naklad ali razklad, z vpisom kraja in datuma, podpisom in žigom podjetja. Obe strani dovolilnice se kopira in hrani 2 leti po letu v katerem je bilo izvedeno preverjanje.



Slika 1 – primer polj na dovolilnici za izpolnjevanje v podjetju

Če tuji prevoznik predloži CEMT dovolilnico, jo oseba v podjetju, ki je zadolžena za kontrolo dovolilnice, po preverjanju kopira in hrani 2 leti po letu v katerem je bilo izvedeno preverjanje.

Kopirati je potrebno dovolilnico in zadnja dva ali 3 liste dnevnika, iz katerega mora biti vidna zadnja vožnja v državo sedeža prevoznika.

V kolikor oseba v podjetju, ki je zadolžena za kontrolo dovolilnice, potrebuje pomoč pri preverjanju dovolilnice, se lahko obrne na Oddelek za carinjenje Obrežje, ki posluje od 0-24. ure in vse dni v tednu.

Kontakt:

|  |  |
| --- | --- |
| Finančna uprava Republike SlovenijeFinančni urad Novo mesto**Sektor za carine, Oddelek za carinjenje Obrežje**Obrežje 268261 Jesenice na DolenjskemT: 07 297 8111F: 07 297 8105, E: nm.blagovnaOB.fu(at)gov.si |  |

V primeru, če tuji prevoznik kljub pozivu ne predloži ustrezne dovolilnice ali CEMT dovolilnice, podjetje lahko obvesti Sektor za sistemsko podporo, Generalnega finančnega urada, ki posluje od 0-24. ure in vse dni v tednu.

Kontakt:

Finančna uprava Republike Slovenije
Generalni finančni urad

Uprava za nadzor
**Sektor za Sistemsko podporo**
Šmartinska 55
1000 Ljubljana

T: 02 530 3580
E: okc.fu(at)gov.si

Podjetje naj postopa po danih navodilih prejetih od uradne osebe FURS.

**3.0 PREVOZI BREZ DOVOLILNIC**

**Dovolilnica za tujega prevoznika ni potrebna (105. člen** [**ZPCP-2**](http://www.pisrs.si/Pis.web/pregledPredpisa?id=ZAKO4236)**):**

* za prevoz za lastne potrebe ob pogoju vzajemnosti,
* za prevoz blaga z javnega letališča in na javno letališče, če pride do nesreče letala ali če mora letalo pristati v sili ali če so odpovedane letalske linije,
* za prevoz poškodovanega motornega vozila in njegove prikolice,
* za prevoz posmrtnih ostankov,
* za prevoz blaga pri selitvi v ustreznih posebnih vozilih,
* za prevoz poštnih pošiljk,
* za prevoz eksponatov, namenjenih za sejme in razstave,
* za prevoz pripomočkov in drugih potrebščin za gledališke, glasbene in druge kulturne prireditve, cirkuške predstave ali za filmska, radijska in televizijska snemanja,
* za prevoz mrtvih živali, razen če gre za industrijsko predelavo,
* za prevoz čebel in ribjega podmladka,
* za prevoz medicinskega in drugega materiala kot pomoč ob naravnih nesrečah in za prevoz blaga v humanitarne namene,
* za prazna vozila, s katerimi se zamenjajo pokvarjena vozila in prevzamejo prevoz blaga iz pokvarjenih vozil,
* za vozila tehnične pomoči za popravilo pokvarjenih vozil (servisna remontna vozila),
* za prevoz tovorov izključno v reklamne namene ali za pouk,
* **za vozila z nosilnostjo do 3.500 kg ali največjo dovoljeno maso do 6.000 kg,**
* za vozila, ki izvajajo kombinirani prevoz blaga skladno z mednarodnimi pogodbami in predpisi, ki urejajo kombinirani prevoz.

Za naveden prevoze mora imeti voznik v vozilu dokument, iz katerega je razvidno, da gre za enega od navedenih prevozov. Predlagamo, da tudi podjejte shrani dokument za potrebe naknadnega nadzora.

4.0 UPORABNE POVEZAVE

* [Ministrstvo za infrastrukturo](https://www.gov.si/teme/prevoz-potnikov-in-blaga/)
* [Mobility and Transport](https://ec.europa.eu/transport/home_sl)